钦定古今图书集成/历象汇编/乾象典/第002卷 > 明阳玛诺天问略 > 以赤道为天顶昼夜常平图
## 钦定古今图书集成/历象汇编/乾象典/第002卷 > 明阳玛诺天问略 > 以赤道为天顶昼夜常平图

### 以赤道为天顶昼夜常平图说

如右图，即见人居此地，以赤道为天顶，又南北极不出入地，次见地平线相交于诸节气之线正当中，而六时在地平上，六时在下，故太阳或行夏至、或冬至、或春秋分线上，必六时在地面上而为昼，六时在下而为夜。其诸节气，日出必卯正初刻，日入必酉正初刻，即昼夜常平可知也。但其曚昽影稍异，冬夏二至略长于春秋分之时，此有别论，今不详之。自赤道北行二百五十里，见北极出地一度，赤道离天顶南亦一度；若行二千五百里，即北极出地、南极入地、赤道离天顶南俱差十度；自赤道下至北极下，每行二百五十里，皆差一度。其赤道线偏在天顶南，即诸节气线亦偏于南，不与地平线相交于正中以为平分，故昼夜时刻各有长短焉。昼夜长短，皆从北极出地而生。今以北极出地四十度作法，馀可推焉。